Diari Oficial de la Generalitat Valenciana


Sumari del DOGV 4516, del 06-06-2003 (2003/6667)

ACORD de 3 de juny del 2003, del Consell de la Generalitat, pel qual es crea la figura del Comissionat de la Conselleria de Sanitat per a l'assistència sanitària integral en la zona de Torrevieja.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4516

Data del DOGV
:   06-06-2003

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   2003/6667


Data del document
:   03-06-2003

Organisme emissor
:   Conselleria de Sanitat

Tipus de document
:   Acord

Descriptors 

:   * Torrevieja
    * professió sanitària
    * establiment hospitalari
    * funcionari
    * descripció de funcions

ACORD de 3 de juny del 2003, del Consell de la Generalitat, pel qual es crea la figura del Comissionat de la Conselleria de Sanitat per a l'assistència sanitària integral en la zona de Torrevieja. [2003/6667]
  
El Consell de la Generalitat, en la reunió del dia 3 de juny del 2003, va adoptar l'acord següent:
  
L'execució del projecte que porta aparellada la construcció del nou Hospital Comarcal de Torrevieja, en la localitat de Torrevieja, així com l'entrada en servici, en el seu dia, de l'hospital esmentat, requerix l'adopció d'una sèrie de mesures necessàries. D'una banda, les relatives a l'execució, la coordinació i la supervisió del projecte i la correcta posada en funcionament de l'hospital; i, per un altre, les que permeten la correcta supervisió del servici públic que s'haja de prestar relatiu a l'assistència sanitària integral en la zona de Torrevieja.
  
Les característiques especials que concorren en l'execució, l'organització i l'estructura de l'hospital requerixen la creació d'una figura específica, prevista, d'altra banda, en el plec de condicions tècniques que regulen l'assistència sanitària integral en la zona de Torrevieja, que exercisca les funcions que s'indiquen en el present acord. Així mateix, es fa necessària l'assignació d'unes retribucions a esta figura, per no estar previstes en les taules retributives del personal dependent de les institucions sanitàries de la Conselleria de Sanitat.
  
Per tot això, amb l'informe favorable previ de l'Àrea Jurídica de la Conselleria de Sanitat i després d'haver estat consultat en la Mesa Sectorial de Sanitat, de conformitat amb el que preveu l'article 34.2 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, a proposta del conseller de Sanitat, el Consell de la Generalitat
  
ACORDA
  
Primer
  
Es crea la figura del Comissionat de la Conselleria de Sanitat per a l'assistència sanitària integral en la zona de Torrevieja.
  
Segon
  
La provisió del lloc, per tindre la consideració de plaça de caràcter directiu, s'efectuarà d'acord amb el que s'ha estipulat per a estos llocs en el Decret 7/2003, de 28 de gener, del Consell de la Generalitat, pel qual es va aprovar el Reglament de Selecció i Provisió de Places de Personal Estatutari al Servici de les Institucions Sanitàries de la Generalitat.
  
Tercer
  
Les funcions a realitzar seran les següents:
  
1. Realitzar el seguiment durant l'execució de les obres de la construcció de l'Hospital Comarcal de Torrevieja, en representació de la Conselleria de Sanitat.
  
2. Adequar els circuits necessaris per a la correcta integració dels nivells assistencials.
  
3. Exercir, en el seu dia, la direcció del personal estatutari que preste servicis en la zona de Torrevieja, excepte la d'aquell personal estatutari que puga trobar-se en situació d'excedència per incompatibilitat, en aplicació del que disposa respecte d'això la normativa vigent.
  
4. Exercir les atribucions previstes en les órdens de la Conselleria de Sanitat per les quals es deleguen diverses competències en matèria de personal i gestió econòmica i pressupostària.
  
5. Qualsevol altra que siga necessària per a la correcta prestació de l'assistència sanitària integral en la zona de Torrevieja.
  
Quart
  
Les retribucions corresponents a esta figura seran equivalents a les de director d'hospital grup 1.
  
Cinqué
  
Es faculta el conseller de Sanitat perquè dicte els actes administratius necessaris per a l'execució del que disposa el present acord.
  
Sisé
  
El present acord tindrà efectes a partir del dia següent de la seua adopció.
  
València, 3 de juny del 2003
  
El vicepresident i secretari del Govern Valencià,